Sisäasiainministeriö

JAKELU

Viite:
Sisäasiainministeriön lausuntopyyntö 24.6.2010, SM077:00/2009

Asia:
Hallituksen esitys eduskunnalle laiksi kansainvälistä suojelua hakevan vastaanotosta

Sisäasiainministeriö on pyytänyt lausuntoa hallituksen esityksestä eduskunnalle kansainvälistä suojelua hakevan vastaanotosta. Lausuntopyynnön mukaan lain tavoitteena on selkeyttää sääntelyä säätämällä kotouttamisesta ja kansainvälistä suojelua hakevien vastaanotosta eri laeissa. Lain tarkoituksena on turvata kansainvälistä suojelua hakeville ja tilapäistä suojelua saaville yhdenmukaiset ja riittävät vastaanottopalvelut.

Kotouttamista koskevat uudet säännökset on valmisteltu erillisessä hankkeessa (hallituksen esitys eduskunnalle laiksi kotoutumisen edistämisestä, SM024:00/2009). Oikeuskansleri on antanut kotouttamista koskevasta esityksestä lausuntonsa 15.6.2010 (diaarinumero OKV/25/20/2010.)

Vastaanotolla tarkoitetaan toimeentulon ja huolenpidon järjestämistä vastaanotto- ja järjestelykeskuksessa. Lakiehdotuksen 10 §:n mukaan sisäasianministeriö voi antaa Maahanmuuttovirastolle valtuudet sopia myös yksityisen yhteisön tai säätiön kanssa vastaanotto- ja järjestelykeskuksen perustamisesta, lakkauttamisesta ja toimipaikasta. Vaikka vastaanoton järjestämisestä on aikaisemmankin lain mukaan voinut sopia myös yksityisten tahojen kanssa, ovat vastaanottokeskuksia valtion lisäksi pitäneet käytännössä kunnat ja Suomen Punainen Risti. 

Sanotussa pykälässä ehdotetaan säädettäväksi virkavastuusta silloin, kun muu kuin viranomainen järjestää vastaanottopalvelut. Pykälän 3 momentin mukaan ”Muun kuin viranomaisen hoitaessa vastaanottopalveluihin liittyviä julkisia hallintotehtäviä tähän sovelletaan rikosoikeudellista virkavastuuta koskevia säännöksiä”.  Ehdotuksen yksityiskohtaisissa perusteluissa rikosoikeudellisen virkavastuun todetaan tarkoittavan rikoslain (39/1889) 40 luvun rikoksia eli virkarikoksia. 

Kiinnitän huomiota siihen, että rikoslain 40 luvun 12 §:n 1 momentissa rinnastus virkamieheen eli rikosoikeudellinen virkavastuu on sidottu julkisen vallan käyttämiseen, ei tätä laajemman käsitteen eli julkisen hallintotehtävän hoitoon.  
Vielä totean, että ehdotuksen 30 §:ssä viitataan 25 a §:ään. Viittaus lienee kohdistettava lakiehdotuksen 29 §:ään.  
 
Muuta lausuttavaa minulla ei ole.

Oikeuskansleri 					Jaakko Jonkka					

Vanhempi oikeuskanslerinsihteeri	Outi Kauppila